Jengiliivi päällä messuilla - poliisi poisti paikalta
Jengiliivi päällä moottoripyörämessuilla
Poliisi poisti paikalta
Torstai 17.2.2011 klo 10.59 Apulaisoikeusasiamies Jussi Pajuojan mukaan poliisi menetteli väärin kieltäessään mieheltä jengiliivin käytön moottoripyörämessuilla.
Miehellä oli ollut yllään moottoripyöräjengin tunnusliivi, jonka poliisi oli pyytänyt riisumaan ja viemään vaatesäilytykseen.Mies ei ollut tähän suostunut, ja sen vuoksi häntä pyydettiin poistumaan messuilta.Poliisi perusteli pukeutumiseen puuttumista kokoontumislailla, jonka mukaan poliisi voi antaa ohjeita tai määräyksiä yleisen turvallisuuden ylläpitämiseksi. Tässä tapauksessa poliisi katsoi, että liivin käyttö voi aiheuttaa muun muassa vaaraa yleiselle järjestykselle sekä pelkoa muissa ihmisissä.Apulaisoikeusasiamies Pajuojan mukaan pukeutuminen kuuluu yksityiselämän piiriin. Viranomainen voi puuttua ihmisen pukeutumiseen ainoastaan lain nojalla, mutta tässä tapauksessa ei Pajuojan mielestä ollut sellaisia uhkia, jotka olisivat oikeuttaneet poliisin toiminnan.Myöskään lainmukaisia perusteluita miehen poistamiselle messuilta ei ollut, sillä hän ei aiheuttanut häiriötä tai vaaraa yleiselle järjestykselle ja turvallisuudelle. IL